ጠቅላይ ፍርድ ቤት የአቶ ሀብታሙ አያሌውን ጉዳይ ለማየት የተሟላ ሰነድ አልቀረበልኝም አለ
የአንድነት ለዴሞክራሲና ለፍትሕ ፓርቲ (አንድነት) አመራር የነበረው አቶ ሀብታሙ አያሌው፣ ከአገር ወጥቶ ሕክምና ለማግኘት የተጣለበት ዕግድ እንዲነሳለት ለፌዴራል ጠቅላይ ፍርድ ቤት ያመለከተ ቢሆንም፣ የተሟላ ሰነድ እንዳልቀረበለትና ተሟልቶ ሲቀርብለት ጥያቄውን የሚያይ መሆኑን፣ ፍርድ ቤቱ ሰኔ 30 ቀን 2008 ዓ.ም. አስታወቀ፡፡በከፍተኛ የኪንታሮት (Hemorrhoid) ሕመም ደም ፈሶትና ራሱን ስቶ ካዲስኮ አጠቃላይ ሆስፒታል ከሰኔ 21 ቀን 2008 ዓ.ም. ጀምሮ ተኝቶ የሚገኘው አቶ ሀብታሙ፣ ሕመሙ ከፍተኛ ደረጃ ላይ በመድረሱ የሚከታተሉት ሐኪሞች ወደ ውጭ አገር ሄዶ መታከም እንዳለበት በተነገረው መሠረት የተጣለበት ዕግድ እንዲነሳለት ለጠቅላይ ፍርድ ቤት አመልክቷል፡፡ከሁለት ዓመት በፊት ሐምሌ 1 ቀን 2006 ዓ.ም. በተጠረጠረበት የሽብር ድርጊት ወንጀል ክስ ተመሥርቶበት ሲከራከር ቆይቶ መከላከል ሳያስፈልገው በነፃ እንዲሰናበት የሥር ፍርድ ቤት ነሐሴ 15 ቀን 2007 ዓ.ም. ፍርድ የሰጠ ቢሆንም፣ ዓቃቤ ሕግ ይግባኝ በማለቱና ያስቀርባል በመባሉ ጉዳዩ በቀጠሮ ላይ ይገኛል፡፡ የጠቅላይ ፍርድ ቤት የክርክር ሒደቱን የሰማ ቢሆንም፣ ውሳኔ ለመስጠት በቀጠሮ ላይ እያለ አቶ ሀብታሙ ታሞ ሆስፒታል በመግባቱ ከአገር እንዳይወጣ የተጣለበት ዕግድ እንዲነሳለት ጠይቋል፡፡በካዲስኮ አጠቃላይ ሆስፒታል ሐኪም የሆኑትና አቶ ሀብታሙን የሚከታተሉት ዶ/ር አብርሃም አስናቀ ባደረጉት ምርመራና ባገኙት ውጤት ላይ በሰጡት አስተያየት፣ ‹‹አቶ ሀብታሙ የኪንታሮት ሕመማቸውን ለማዳን በተጠቀሙት የባህል ሕክምና ምክንያት ፊንጢጣቸው አካባቢ የመቁሰል፣ ደም የመርጋትና የመፍሰስ ችግር ተፈጥሮባቸዋል፡፡ በመሆኑም የቀዶ ሕክምና ካላደረጉ የመጥበብ (Stenosis) ችግር ሊያጋጥማቸውና የከፋ አደጋም ሊገጥማቸው ይችላል፤›› ብለዋል፡፡ ቀዶ ሕክምናውን አገር ውስጥ ማድረግ ስለማይችል ከአገር ውጭ ወጥተው መታከም እንዳለባቸው የገለጹ ቢሆንም፣ አቶ ሀብታሙ ባለበት የፍርድ ቤት ጉዳይ ከአገር እንዳይወጣ ዕግድ ስለተጣለበት፣ ክሱን ለማስነሳት ፍርድ ቤቱን እየተማፀነ ይገኛል፡፡ፍርድ ቤቱ የቀረበለትን አቤቱታ ምክንያት በማድረግ የቀረበውን የሕክምና ቦርድ የወሰነውን ሰነድ ለመመርመር ያሰበ ቢሆንም፣ አቶ ሀብታሙ ያቀረበው የሕክምና ሠርተፊኬት በአንድ ዶክተር ብቻ የተፈረመ በመሆኑ ሰነዱ እንዳልተሟላ ገልጾ መመለሱን፣ የአቶ ሀብታሙ ጠበቃ አቶ አመሐ መኮንን ለሪፖርተር ገልጸዋል፡፡ የሕክምና ቦርድ ውሳኔ ሕጋዊ የሚሆነው በሦስት ሐኪሞች ሲፈርም በመሆኑ፣ እሱን ለማሟላት እየተሯሯጡ መሆኑን ጠበቃ አመሐ ገልጸዋል፡፡ አቶ ሀብታሙ በካዲስኮ አጠቃላይ ሆስፒታል ከፍተኛ ከአሥር ቀናት በላይ እንደሆነውና ይፈሰው የነበረ ደም ለጊዜው ጋብ ቢልም፣ ሕመሙና ጥዝጣዜው ከፍተኛ በመሆኑ በማደንዘዣ ኃይል እንዳለ ቤተሰቦቹ ተናግረዋል፡፡